CELEX: 32017D0810
Language: ro
Date: 2017-05-10 00:00:00
Title: Decizia de punere în aplicare (UE) 2017/810 a Comisiei din 10 mai 2017 privind o derogare de la recunoașterea reciprocă a autorizației pentru un produs biocid care conține acid boric de către Franța în conformitate cu articolul 37 din Regulamentul (UE) nr. 528/2012 al Parlamentului European și al Consiliului [notificată cu numărul C(2017) 2935]

12.5.2017   
            
            
               RO
            
            
               Jurnalul Oficial al Uniunii Europene
            
            
               L 121/45
            
         DECIZIA DE PUNERE ÎN APLICARE (UE) 2017/810 A COMISIEI
   din 10 mai 2017
   privind o derogare de la recunoașterea reciprocă a autorizației pentru un produs biocid care conține acid boric de către Franța în conformitate cu articolul 37 din Regulamentul (UE) nr. 528/2012 al Parlamentului European și al Consiliului
   
      
         [notificată cu numărul C(2017) 2935]
      
   
   (Numai textul în limba franceză este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 37 alineatul (2) litera (b),
   întrucât:
   
               (1)
            
            
               Societatea Rütgers Organics GmbH (denumită în continuare „solicitantul”) a depus o cerere completă adresată Franței pentru recunoașterea reciprocă a autorizației acordate de Germania în ceea ce privește un agent de conservare pentru lemn care conține substanța activă acid boric (denumit în continuare „produsul”). Germania a autorizat produsul pentru tratamentul preventiv împotriva ciupercilor care provoacă putrezirea lemnului, a insectelor și termitelor subterane de lemn uscat de către utilizatori profesioniști.
            
         
               (2)
            
            
               Acidul boric este clasificat în conformitate cu Regulamentul (CE) nr. 1272/2008 al Parlamentului European și al Consiliului (2) ca substanță toxică pentru reproducere de categoria 1B și, prin urmare, îndeplinește criteriile de excludere stipulate la articolul 5 alineatul (1) litera (c) din Regulamentul (UE) nr. 528/2012. În conformitate cu articolul 5 alineatul (2) al treilea paragraf din regulamentul respectiv, utilizarea unui produs biocid care conține acid boric este limitată la acele state membre în care cel puțin una dintre condițiile specificate la paragraful menționat este îndeplinită.
            
         
               (3)
            
            
               Franța a considerat că niciuna dintre condițiile de la articolul 5 alineatul (2) din Regulamentul (UE) nr. 528/2012 nu a fost îndeplinită și a comunicat solicitantului, în conformitate cu articolul 37 alineatul (2) din regulamentul respectiv, propunerea sa de a refuza acordarea autorizației în Franța. Justificarea unui astfel de refuz este protecția sănătății și a vieții persoanelor, în special a grupurilor vulnerabile, după cum se menționează la articolul 37 alineatul (1) litera (c) din regulamentul respectiv.
            
         
               (4)
            
            
               Solicitantul nu a fost de acord cu refuzul propus și a considerat că această măsură nu este suficient justificată pe baza motivelor prevăzute la articolul 37 alineatul (1) din Regulamentul (UE) nr. 528/2012. Drept urmare, la 6 octombrie 2016, Franța a informat Comisia, în conformitate cu articolul 37 alineatul (2) al doilea paragraf din regulamentul respectiv.
            
         
               (5)
            
            
               Din argumentele prezentate de Franța, rezultă că riscul asociat cu folosirea produsului de către utilizatori profesionali nu este neglijabil, chiar dacă, în conformitate cu modelele relevante de evaluare a expunerii, este considerat acceptabil; că alți conservanți pentru lemn conținând substanțe active care nu îndeplinesc criteriile de excludere menționate la articolul 5 alineatul (1) din Regulamentul (UE) nr. 528/2012 sunt disponibili pe piața franceză pentru utilizările preconizate ale produsului și că, până în prezent, produsul nu a fost disponibil pe piața franceză. Astfel, Franța consideră produsul ca nefiind indispensabil pentru a înlătura riscul oricărui pericol grav pentru sănătatea umană, animală sau pentru mediu și că neautorizarea produsului în Franța nu va avea niciun impact negativ disproporționat asupra societății franceze.
            
         
               (6)
            
            
               Niciuna din condițiile prevăzute la articolul 5 alineatul (2) din Regulamentul (UE) nr. 528/2012 nu este îndeplinită. Obiectivul regulamentului respectiv este de a ameliora libera circulație a produselor biocide în interiorul Uniunii, asigurând totodată un nivel ridicat de protecție atât a sănătății oamenilor și a animalelor, cât și a mediului, în special a grupurilor vulnerabile. Utilizatorii profesionali sunt supuși unei expuneri ridicate și îndelungate la produse biocide și corespund definiției „grupurilor vulnerabile”, în conformitate cu articolul 3 alineatul (1) litera (ad) din Regulamentul (UE) nr. 528/2012. Prin urmare, Comisia consideră că derogarea propusă de la recunoașterea reciprocă îndeplinește condiția prevăzută la articolul 37 alineatul (1) litera (c) din regulamentul menționat.
            
         
               (7)
            
            
               Măsurile prevăzute în prezenta decizie sunt conforme cu avizul Comitetului permanent pentru produse biocide,
            
         ADOPTĂ PREZENTA DECIZIE:
   Articolul 1
   (1)   Derogarea de la recunoașterea reciprocă propusă de Franța pentru produsul menționat la alineatul (2) este justificată din motive de protecție a sănătății și vieții persoanelor, în special a grupurilor vulnerabile, astfel cum este prevăzut la articolul 37 alineatul (1) litera (c) din Regulamentul (UE) nr. 528/2012.
   (2)   Alineatul (1) se aplică produsului identificat prin următorul număr de caz în Registrul produselor biocide:
   
                
            
            
               BC-QC011565-51.
            
         Articolul 2
   Prezenta decizie se adresează Republicii Franceze.
   
      Adoptată la Bruxelles, 10 mai 2017.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 167, 27.6.2012, p. 1.
   
      (2)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).